梅尧臣
孙主簿惠上党寺壁胡霈然书墨迹一匣
上党佛祠何可观，开元瑞物图高阁。
又有长廊古壁上，复是名辈题丹雘。
当时泥用丝作筋，意欲千载无剥落。
书奇画妙了不识，讹传墨土能治疟。
寺僧不惜人掐取，笔画遂缺如鸟啄。
後来好事恐磨灭，宝刀裁划泥如剥。
取之龛置绿板匣，使宝箱楮同美璞。
拂拭还看体势生，盘屈苍虬舞鸾鷟。
在昔不畏屋壁坏，今也常恐儿童扑。
夫君知我心所重，南归赠以致诚慤。
此时虽喜落吾手，老大腕硬无由学。
但当拜贶不敢忘，莫为报言曾未数。